《赠豫章来子仪言诗》
宋代·曾丰

少年气宇要自恢，见人赋诗谓为才，
出入常将笔装怀。中年心地要自息，
见人哦诗谓为癖，起居常把口挂壁。
子仪昌诵得意诗，句中勾我已懒机。
多年抱渴满意沃，半世称雄望风雌。
诗源始自葛天氏，三人投足歌牛尾。
万象包罗八曲间，国风雅颂其流尔。
八曲不幸世不传，传世仅余三百篇。
汉唐作者代角立，庶几老杜气浑全。
本朝诗数江西派，黄公太史为之最。
大成未集夷惠行，具体犹微颜孟辈。
派流到今嗣者谁，青出于蓝吾子仪。
拄杖初担教门出，便敢呵佛骂祖师。
我当拗折君拄杖，大家俱以背为向。
能出二十四人前，更超三百五篇上。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。